Big Love

**Big Love** er en amerikansk fjernsynsserie som ble sendt på HBO fra 2006 til 2011.

Serien handler om en fundamentalistisk mormonerfamilie i Salt Lake City som praktiserer flerkoneri, noe som har vært ulovlig i USA siden 1891. I hovedrollene spiller Bill Paxton mannen og familieoverhodet Bill Henrickson, Jeanne Tripplehorn hans første og lovlige kone Barbara, Chloë Sevigny hans andre kone Nicolette (Nicky) og Ginnifer Goodwin hans tredje kone Margene.

## Handlingsreferat
### Sesong 1
Serien utspiller seg i og rundt den lille byen Sandy i Utah. Bill Henrickson er mormoner og praktiserer et polygamt ekteskap sammen med sine tre koner Barbara «Barb», Nicolette «Nicki» og Margene «Margie»; med disse tre kvinnene har han til sammen syv barn. Bill eier og driver den lokale jernvarehandel Home Plus. Margie var tidligere barnevakt for Bills barn, og ansatt i jernvarehandelen hans. Roman Grant, Nicolettes far, er en innflytelsesrik patriark og påstått profet i Juniper Creek, en fundamentalistisk bosetning hvor både Nicolette og Bill vokste opp.

Bill og Barbs to eldste barn, Ben og Sarah, forsøker å skjule for omverdenen at foreldrene lever i et polygamt ekteskap. Barb prøver å bli mer selvstendig ved å skaffe seg jobb som lærer. Nicki har pådratt seg nærmere 60 000 dollar i kredittkort-gjeld, og Margie sliter med å finne fotfeste i familien som hun nylig ble en del av. Bill og hans medarbeider Don Embry, som også er polygamist, har lenge hatt en uoverensstemmelse med Roman om eierandelene i Home Plus. Roman får støtte av sin sosiopatiske tenåringsbrud Rhonda Volmer, samt sønnen Alby (Nicolettes eldste bror), som er skaphomofil og ivrig tilhenger av United Effort Brotherhood (UEB), presteskapet i Juniper Creek.

Bill, som ble utstøtt fra Juniper Creek som tenåring, blir opprørt når han oppdager at han har tatt feil når han har trodd at det var foreldrene hans, Frank og Lois, som sørget for at han ble utstøtt. Problemene ble egentlig forårsaket av Roman, som fryktet at Bill ville utfordre ham som profet.

Utover i sesongen oppdager Margie at hun er gravid. Kort tid senere blir Barb tildelt tittelen som «Årets mor» fra lokale myndigheter, etter at datteren Teeny nominerer henne. Smigret går Barb for å delta på prisutdelingen i guvernørens herskapshus. Men hun blir diskvalifisert foran hele folkemengden, etter at dommerne får vite at Barb lever i et polygamt forhold.

### Sesong 2
Etter at familien har blitt eksponert som polygame, holder Barb seg mest for seg selv. Margie mistenker at det var naboene deres, Pam og Carl, som stod bak avsløringen. Reklameskilter for Home Plus blir utsatt for hærverk, og med alt som skjer på hjemmefronten glemmer både Bill og Barb at det er Nickis bryllupsdag, noe som forverrer alle konfliktene i familien. Barb bestemmer seg for å ta en mastergrad ved University of Utah. I Juniper Creek blir det gjennomført en rettssakslignende prosess der Bills svigerinne Wanda står «tiltalt» for å ha forsøkt å ta livet av Alby med gift.

Sarah blir med i en støttegruppe for tidligere mormonere. Der møter hun Scott, en ung mann i tyveårene som hun innleder et forhold til. Rhonda forlater Juniper Creek og manipulerer Sarahs venninne og kollega Heather til å gi henne husly. Deretter fortsetter hun å manipulere og presse Heather og familien for å få hjelp til å slå seg opp som sanger. Wanda blir løslatt fra mentalsykehuset der hun ble innlagt etter at Alby ble forgiftet. Lois forsøker å overtale ektemannen Joey til å gifte seg med Kathy. Nicki får sønnen Wayne innskrevet på en katolsk skole, men blir stadig mer engstelig over at han kommer til å bli indoktrinert der. Bill blir stadig mer tiltrukket av Ana, en serbisk innvandrer som arbeider på en lokal restaurant i området. Det oppdager Margie, og hun sørger for å bli venner med Ana bak Bills rygg. Hjemme innrømmer tenåringen Ben overfor Bill og Barb at han har sex med kjæresten Bryn, som ikke er troende, og det kommer frem at han går og tenker på å leve polygamt selv. 

Bill inngår et partnerskap med et selskap som kaller seg Weber Gaming og driver et kasino som opererer med virtuell valuta. Men Bill havner i kryssilden i en konflikt mellom Grant-familien og Greene-familien; familien Greene er også polygamister, men i dypeste hemmelighet. Roman blir overfalt av medlemmer fra Greene-familien og kritisk skadet, og havner på sykehus i Juniper Creek. Alby trer da inn i rollen som familiens overhode, og med hjelp fra sin kone Lura sørger Alby for å Roman ute av spill ved å dope ham ned. Barb gjenforenes med sin mor Nancy og sin søster Cindy, i anledning at Nancy gifter seg på nytt.

### Sesong 3
Etter at Margie har født Nell, begynner Bill et offisielt forhold med Ana. Roman blir tiltalt for voldtekt, og overgrep mot barn, basert på påstander fra Alby - som forsøker å ta over hans plass i samfunnet og kirken. Barb blir bekymret for at hennes livmorhalskreft, som ble behandlet mange år tidligere, kan ha kommet tilbake igjen. I mellomtiden oppdager Sarah at hun er gravid med Scotts barn. Margies alkoholiserte mor, Ginger, dør i en ulykke. Samtidig forsøker Bill seg på ett nytt forretningsforetak sammen med Jerry Flute, et medlem av Blackfoot-stammen, angående et nytt kasino.

Adaleen bestikker Rhonda med 30 000 dollar, hvis hun nekter å vitne mot Roman som tidligere hadde blitt mistenkt for voldtekt. Rhonda tar med seg disse pengene, og reiser kort tid senere til Los Angeles. Roman frifinnes etter hvert for alle anklagene. Bill gifter seg med Ana. Men giftermålet er kortvarig, når hun skiller seg fra familien i løpet av bare noen få dager. Familien foretar en pilegrimsreise til Cumorah, New York, og besøker forskjellige historiske steder assosiert med religionen deres underveis. I løpet av reisen oppdager Barb p-piller som tilhører Nicki, men som Barb trodde var Sarahs piller. Nicki innrømmer snart at pillene var hennes. Men den samme kvelden gjennomgår Sarah en spontanabort.

Både Sarah og Heather planlegger å begynne ved Arizona State University, men Sarah trekker seg etter hvert som student. Roman forsøker å gifte bort Kathy med Hollis Greene, som straff for at hun vitnet mot ham når Roman stod tiltalt for voldtekt. Kathy dør i en trafikkulykke, idet hun forsøker å rømme fra ham. Etter hennes død ønsker Bill å sikte Roman for å ha myrdet Kathy. Lois og Frank forsøker å gjenopplive deres ekteskap etter Lois sine forsøk på å myrde ham. Nicki utvikler romantiske følelser for Ray. Men han oppdager snart at hun er Romans datter, og at hun allerede er gift med Bill. Ray blir rasende over henne uærlighet, og Nicki vender hjem for å reparere ekteskapet sammen med Bill.

### Sesong 4
Roman forsvinner fra området, og en distriktsadvokat forsøker å demontere hele Juniper Creek. I frykt for en heksejakt, bestemmer Bill seg for å stille til valg som åpen polygamist - mot en annen kandidat som er kraftig imot polygami. Nicki har en datter, Cara Lynn, fra et tidligere arrangert ekteskap. Cara Lynn flytter til Nicki, etter å ha blitt oppdratt av faren sin i flere år. Samtidig innleder Alby et romantisk forhold med Dale, en gift advokat som forhandler med Juniper Creek på vegne av amerikanske myndigheter. Sarah er gift med Scott av Bill, og gjenforenes med Heather. Adaleen viser Nicki liket etter Roman, som hun har holdt i en fryser. Nicki oppfordrer henne til å informere myndighetene om dødsfallet. Joey og Nicki tror at Bill kommer til å bli den neste profeten i det religiøse samfunnet deres.

Margie starter en smykke-virksomhet. Lois, Ben og Kathys søster JoDean begynner en ulovlig virksomhet som selger eksotiske fugler som har blitt smuglet til USA fra Mexico. Marilyn kommer til Salt Lake City og forsøker å knytte et arbeidsforhold med Bill basert på hans forretningsforetak. Både Margie og Ben blir utstøtt fra det religiøse samfunnet, når det blir avslørt at begge to hadde romantiske følelser overfor andre mennesker. Bill og hans koner oppdager Ana som arbeider ved en eksklusiv restaurant, og oppdager at hun er gravid med Bills barn. Albys romantiske følelser for Dale blir dypere, og han begynner å leie en leilighet som de kan møtes i. Men Lura oppdager forholdet deres og informerer Dales kone, noe som fører til at Dale begår selvmord i leiligheten.

I løpet av sesongen forsøker Greene-familien å kidnappe Lois, Frank og Ben i Mexico. I mellomtiden flytter Sarah sammen med Scott til Portland, Oregon, mot Nicki og Barbs ønsker. Bill ankommer Mexico for å redde Lois, Frank og Ben fra henrettelse. Lois angriper Hollis med en machete, og kutter av armen hans. Ben, Frank og Lois blir deretter frigjort. Nicki oppdager at hun aldri kan få barn lenger. Margie gifter seg med Goran, Anas nye kjæreste, for å forhindre at han blir deportert fra USA. 

### Sesong 5
Bill forsøker å etablere hans egen kirke, og ønsker å reformere Juniper Creek-komplekset - samt demontere UEB mot Albys ønsker. I mellomtiden møter Bill harme fra lokale myndigheter og fra offentligheten. På julaften avslører Margie at hun faktisk bare var seksten år gammel når hun giftet seg med Bill, og at hun hadde skjult hennes egentlige alder. Denne situasjonen blir rapportert til politiet og til Heathers far. Bill blir derfor etterforsket for voldtekt, ettersom Margie var mindreårig når de først hadde sex. Lois blir diagnostisert med demens.

I mellomtiden innleder Cara Lynn et ulovlig forhold til matematikk-læreren sin, Greg. Men Margie og Nicki avdekker snart dette forholdet. Rhonda vender tilbake til Sandy med sin nye ektemann, Verlan, og deres spedbarn. De to forsøker å presse penger fra Alby, for alle de tidligere overgrepene Rhonda har vært utsatt for. Verlan begynner å tilby seksuelle tjenester til Alby, i bytte mot penger. Når han er på isfiske sammen med sønnene sine, blir Don angrepet av en maskert fremmed. Han dør nesten. Det blir etter hvert avslørt at det var Verlan som stod bak dette overfallet, og at Verlan jobber på vegne av Alby.

Under en konfrontasjon blir Nicki kidnappet av Alby, som bringer henne til et bortgjemt område for å myrde henne. I mellomtiden forverres Lois sin demens betydelig, og hun blir snart plassert ved et pleiehjem. Bill og Don mister også eierskapet over Home Plus. Frank ønsker å hjelpe Lois med å begå assistert selvmord, og hun dør i armene hans. Men kort tid senere blir Bill skutt og drept av Carl. Elleve måneder senere kommer Sarah hjem med Scott og hennes nyfødte sønn, som de har oppkalt etter Bill.

## Skuespillere og rollefigurer

## Referanser


## Eksterne lenker
*